પ્રત્યેક નદીને પોતાનું સ્ટેટસ હોય છે. એ સ્ટેટસ એને માણસ તરફથી મળેલું હોય છે. માણસના માપદંડો પણ માણસ જેવડા જ નાના અને તકલાદી! જે નદી ખૂબ લાંબી અને પહોળી હોય એનું સ્ટેટસ વધારે, કારણ કે એની ઉપયોગિતા વધારે. ભારતની લોકમાતાઓમાં સૌથી મોટો મરતબો ગંગાનો રહ્યો છે. આપણા દેશમાં નદીને ઉપયોગી જ નહીં, પવિત્ર પણ ગણવામાં આવે છે. એક કરતાં વધારે રાજ્યોમાં કે દેશોમાં થઇને વહેતી નદીઓ રાષ્ટ્રીય અને આંતરરાષ્ટ્રીય સીમા વિવાદોથી પર હોય છે. માણસ તો નદીઓને નામે પણ ઝઘડતો રહે છે. આફ્રિકામાં ઝામ્બિયા અને ઝિમ્બાબ્વે દેશોની સરહદ પર વહેતી ઝામ્બેઝી નદી લિવિંગ્સ્ટન આગળ વિશાળ ધોધ રૂપે વહે છે. વિક્ટોરિયા ધોધને પણ બે રાષ્ટ્રોએ વહેંચી લીધો છે અને નદી પર બંધાયેલા પુલ પર બે પીળી રેખાઓ દોરીને બે રાષ્ટ્રોની સીમાઓ બતાવી છે. નદી પર બાંધેલો પુલ બે કાંઠાને જોડે કે જુદા પાડે?